               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 501 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων του Βελγίου για το 2017και τη διατύπωση γνώμης του Συμβουλίου σχετικά με το πρόγραμμα σταθερότητας του Βελγίου για το 2017

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων του Βελγίου για το 2017

                  και τη διατύπωση γνώμης του Συμβουλίου σχετικά με το πρόγραμμα σταθερότητας του Βελγίου για το 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 16 Νοεμβρίου 2016, η Επιτροπή εξέδωσε την Ετήσια Επισκόπηση της Ανάπτυξης
                  4
               , με την οποία σηματοδοτήθηκε η έναρξη του Ευρωπαϊκού Εξαμήνου του 2017 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή ενέκρινε την έκθεση του μηχανισμού επαγρύπνησης
                  5
               , στην οποία το Βέλγιο δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017 και εκδόθηκε από το Συμβούλιο στις 21 Μαρτίου 2017
                  6
               .

               (2)Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, το Βέλγιο θα πρέπει να διασφαλίσει την πλήρη και έγκαιρη εφαρμογή της Σύστασης για τη ζώνη του ευρώ, που αποτυπώνεται στις κατωτέρω συστάσεις 1 έως 2.

               (3)Η έκθεση χώρας του 2017 για το Βέλγιο
                  7
                δημοσιεύθηκε στις 22 Φεβρουαρίου 2017. Στην έκθεση αξιολογήθηκε η πρόοδος του Βελγίου όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος του Βελγίου ως προς την επίτευξη των εθνικών στόχων στο πλαίσιο της στρατηγικής «Ευρώπη 2020».

               (4)Στις 28 Απριλίου 2017, το Βέλγιο υπέβαλε το Εθνικό Πρόγραμμα Μεταρρυθμίσεων για το 2017 και το Πρόγραμμα Σταθερότητας για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)Οι σχετικές ειδικές ανά χώρα συστάσεις ελήφθησαν υπόψη στα προγράμματα των κρατών μελών για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) που καλύπτουν την περίοδο 2014-2020. Όπως προβλέπεται στη νομοθεσία που διέπει τα ΕΔΕΤ
                  8
               , όταν είναι αναγκαίο για τη στήριξη της εφαρμογής των σχετικών ειδικών ανά χώρα συστάσεων, η Επιτροπή μπορεί να ζητήσει από ένα κράτος μέλος να επανεξετάσει και να τροποποιήσει τα οικεία προγράμματα ΕΔΕΤ. Η Επιτροπή έχει παράσχει περαιτέρω κατευθυντήριες γραμμές σχετικά με την εφαρμογή των εν λόγω κανόνων
                  9
               .

               (6)Το Βέλγιο επί του παρόντος υπάγεται στο προληπτικό σκέλος του Συμφώνου Σταθερότητας και Ανάπτυξης και υπόκειται στον κανόνα για το χρέος. Με το Πρόγραμμα Σταθερότητας του 2017, η κυβέρνηση σχεδιάζει σταδιακή βελτίωση του ονομαστικού ισοζυγίου από έλλειμμα 2,6% του ΑΕΠ το 2016 σε έλλειμμα -0,1% του ΑΕΠ το 2020. Ο μεσοπρόθεσμος δημοσιονομικός στόχος, με τη μορφή ισοσκελισμένης δημοσιονομικής θέσης σε διαρθρωτικούς όρους, έχει προγραμματιστεί να επιτευχθεί έως το 2019. Εντούτοις, ο εκ νέου υπολογισμός
                  10
                του διαρθρωτικού ισοζυγίου εξακολουθεί να δείχνει έλλειμμα, της τάξεως του 0,3% του ΑΕΠ, το 2019. Μετά την κορύφωσή του σε σχεδόν 107% του ΑΕΠ το 2014 και τη μείωσή του σε περίπου 106% του ΑΕΠ το 2015 και το 2016, ο δείκτης χρέους γενικής κυβέρνησης προς το ΑΕΠ αναμένεται να μειωθεί σε 99% μέχρι το 2020 σύμφωνα με το Πρόγραμμα Σταθερότητας. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ρεαλιστικό. Ταυτόχρονα, δεν έχουν προσδιοριστεί τα αναγκαία μέτρα στήριξης των προγραμματισμένων στόχων για το έλλειμμα από το 2018 και έπειτα, κάτι που συμβάλλει στην προβλεπόμενη επιδείνωση του διαρθρωτικού ισοζυγίου το 2018 εάν δεν μεταβληθούν οι πολιτικές, σύμφωνα με τις προβλέψεις της Επιτροπής.

               (7)Στις 22 Μαΐου 2017, η Επιτροπή συνέταξε έκθεση δυνάμει του άρθρου 126 παράγραφος 3 της ΣΛΕΕ, δεδομένου ότι το Βέλγιο δεν πραγματοποίησε ικανοποιητική πρόοδο ως προς τη συμμόρφωση με την τιμή αναφοράς για τη μείωση του χρέους το 2016. Η έκθεση κατέληγε στο συμπέρασμα ότι, μετά την αξιολόγηση όλων των σχετικών παραγόντων, το κριτήριο του χρέους θα πρέπει να θεωρηθεί ότι πληρούται. Ταυτόχρονα, πρέπει να ληφθούν πρόσθετα δημοσιονομικά μέτρα το 2017, προκειμένου να εξασφαλιστεί η εν γένει συμμόρφωση με την πορεία προσαρμογής προς την κατεύθυνση της επίτευξης του ΜΔΣ το 2016 και το 2017.

               (8)Το Πρόγραμμα Σταθερότητας του 2017 αναφέρει ότι οι δημοσιονομικές επιπτώσεις της έκτακτης εισροής προσφύγων και των μέτρων ασφαλείας που ελήφθησαν το 2016 και το 2017 είναι σημαντικές και παρέχει επαρκή στοιχεία για την έκταση και τη φύση αυτών των πρόσθετων δημοσιονομικών δαπανών. Σύμφωνα με την Επιτροπή, οι επιλέξιμες πρόσθετες δαπάνες ανήλθαν το 2016 στο 0,08% του ΑΕΠ για την έκτακτη εισροή προσφύγων και στο 0,05% του ΑΕΠ για μέτρα ασφαλείας. Το 2017, ο συμπληρωματικός αντίκτυπος σε σύγκριση με το 2016 των μέτρων ασφαλείας εκτιμάται επί του παρόντος σε 0,01% του ΑΕΠ. Σύμφωνα με τις διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97, επιτρέπεται η ανάληψη των εν λόγω πρόσθετων δαπανών, δεδομένου ότι η εισροή προσφύγων, καθώς και η σοβαρότητα της τρομοκρατικής απειλής είναι ασυνήθεις περιστάσεις, ο αντίκτυπός τους στα δημόσια οικονομικά του Βελγίου είναι σημαντικός και η βιωσιμότητα δεν διακυβεύεται αν επιτραπεί προσωρινή απόκλιση από την πορεία προσαρμογής προς την κατεύθυνση της επίτευξης του μεσοπρόθεσμου δημοσιονομικού στόχου. Ως εκ τούτου, η απαιτούμενη προσαρμογή προς την κατεύθυνση της επίτευξης του μεσοπρόθεσμου δημοσιονομικού στόχου για το 2016 έχει μειωθεί, προκειμένου να ληφθούν υπόψη οι πρόσθετες δαπάνες που αφορούν τους πρόσφυγες και τα μέτρα ασφαλείας. Όσον αφορά το 2017, η τελική αξιολόγηση, μεταξύ άλλων όσον αφορά τα επιλέξιμα ποσά, θα πραγματοποιηθεί την άνοιξη του 2018 βάσει των καταγεγραμμένων στοιχείων που θα παρασχεθούν από τις βελγικές αρχές.

               (9)Στις 12 Ιουλίου 2016 το Συμβούλιο συνέστησε στο Βέλγιο να επιτύχει, για το 2017, ετήσια δημοσιονομική προσαρμογή τουλάχιστον 0,6% του ΑΕΠ για την επίτευξη του μεσοπρόθεσμου δημοσιονομικού στόχου. Με βάση τις εαρινές προβλέψεις της Επιτροπής του 2017, υπάρχει κίνδυνος κάποιας απόκλισης από την απαίτηση αυτή το 2017. Ωστόσο, εξακολουθεί να υπάρχει κίνδυνος σημαντικής απόκλισης από τη συνιστώμενη πορεία προσαρμογής προς την κατεύθυνση της επίτευξης του ΜΔΣ κατά το 2016 και το 2017, συνολικά. Το συμπέρασμα αυτό δεν θα μεταβαλλόταν εάν οι δημοσιονομικές επιπτώσεις της έκτακτης εισροής προσφύγων και των μέτρων ασφαλείας αφαιρούντο από την απαιτούμενη τιμή αναφοράς.

               (10)Το 2018, με βάση τη δημοσιονομική κατάσταση και, ιδίως, τα επίπεδα χρέους της χώρας, αναμένεται περαιτέρω προσαρμογή του Βελγίου προς επίτευξη του μεσοπρόθεσμου δημοσιονομικού στόχου του για ισοσκελισμένη δημοσιονομική θέση σε διαρθρωτικούς όρους. Σύμφωνα με τον από κοινού συμφωνηθέντα πίνακα προσαρμογής στο πλαίσιο του Συμφώνου Σταθερότητας και Ανάπτυξης, η εν λόγω προσαρμογή μεταφράζεται σε απαίτηση για ονομαστικό ρυθμό αύξησης των καθαρών πρωτογενών δημόσιων δαπανών
                  11
                που δεν θα υπερβεί το 1,6% το 2018. Θα αντιστοιχεί σε ετήσια διαρθρωτική προσαρμογή της τάξεως του 0,6% τουλάχιστον του ΑΕΠ. Εφόσον οι πολιτικές μείνουν αμετάβλητες, υπάρχει κίνδυνος σημαντικής απόκλισης από την απαίτηση αυτή το 2018. Εκ πρώτης όψεως, δεν προβλέπεται συμμόρφωση του Βελγίου με τον κανόνα για το χρέος το 2017 και το 2018. Γενικά, το Συμβούλιο είναι της γνώμης ότι θα χρειαστούν περαιτέρω μέτρα από το 2017 για τη συμμόρφωση με τις διατάξεις του Συμφώνου Σταθερότητας και Ανάπτυξης. Ωστόσο, όπως προβλέπεται στον κανονισμό (ΕΚ) αριθ. 1466/97, η αξιολόγηση των δημοσιονομικών προγραμμάτων και των αποτελεσμάτων θα πρέπει να λαμβάνει υπόψη το δημοσιονομικό ισοζύγιο του κράτους μέλους υπό το πρίσμα των κυκλικών συνθηκών. Όπως υπενθυμίζεται στην ανακοίνωση της Επιτροπής που συνοδεύει τις εν λόγω συστάσεις ανά χώρα, η αξιολόγηση του σχεδίου δημοσιονομικού προγράμματος του 2018 και η επακόλουθη αξιολόγηση των δημοσιονομικών αποτελεσμάτων του 2018 θα πρέπει να λάβουν δεόντως υπόψη τον στόχο να επιτευχθεί δημοσιονομικός προσανατολισμός που να συμβάλλει στην ενίσχυση της εν εξελίξει ανάκαμψης και τη διασφάλιση της βιωσιμότητας των δημόσιων οικονομικών του Βελγίου. Στο πλαίσιο αυτό, η Επιτροπή προτίθεται να κάνει χρήση του εφαρμοστέου περιθωρίου εκτίμησης με βάση την κυκλική κατάσταση του Βελγίου.

               (11)Ο αποτελεσματικός δημοσιονομικός συντονισμός είναι απαραίτητος σε ένα ομοσπονδιακό κράτος μέλος, όπως το Βέλγιο, όπου μεγάλο μέρος των αρμοδιοτήτων για τις δαπάνες έχει ανατεθεί σε φορείς διακυβέρνησης σε υπο-εθνικό επίπεδο. Σε μια προσπάθεια να βελτιώσει τον εσωτερικό συντονισμό και να εφαρμόσει τη Συνθήκη για τη σταθερότητα, τον συντονισμό και τη διακυβέρνηση στην Οικονομική και Νομισματική Ένωση (το «Δημοσιονομικό Σύμφωνο»), η ομοσπονδιακή κυβέρνηση και οι κυβερνήσεις των περιφερειών και κοινοτήτων του Βελγίου συνήψαν το 2013 συμφωνία συνεργασίας, με στόχο τον καθορισμό γενικών και επιμέρους πολυετών δημοσιονομικών πορειών που θα παρακολουθούνται από το Ανώτατο Συμβούλιο Οικονομικών. Ωστόσο, η διαδικασία αυτή δεν κατέληξε σε επίσημη συμφωνία επί δημοσιονομικών κατευθύνσεων, ούτε καθιέρωσε επαρκή μέτρα διασφάλισης όσον αφορά τον εποπτικό ρόλο του Ανώτατου Συμβουλίου Οικονομικών. Αυτή η έλλειψη συντονισμού για τον επιμερισμό των προσπαθειών υπονομεύει τη βιωσιμότητα της συνολικής πορείας της χώρας προς την επίτευξη του μεσοπρόθεσμου δημοσιονομικού στόχου, όπως ορίζεται στο πρόγραμμα σταθερότητας.

               (12)Παρά το μακροπρόθεσμο δυναμικό τόνωσης της ανάπτυξης που διαθέτουν, οι δημόσιες επενδύσεις είναι πολύ χαμηλές σε σύγκριση με τα ευρωπαϊκά πρότυπα, ιδίως σε σχέση με το σύνολο των δημόσιων δαπανών. Όχι μόνο είναι χαμηλό το κεφαλαιακό απόθεμα του δημοσίου, αλλά έχει διαβρωθεί και η ποιότητα των δημοσίων υποδομών. Δεδομένης της πολύ σοβαρής δημοσιονομικής στενότητας για όλα τα επίπεδα της διακυβέρνησης, η διατήρηση επαρκών περιθωρίων για επενδύσεις εξαρτάται από τη αναδιάρθρωση της σύνθεσης των συνολικών δημόσιων δαπανών μέσω βελτίωσης της αποτελεσματικότητας των δημόσιων υπηρεσιών και πολιτικών και συγκράτησης της ταχείας αύξησης για ορισμένες δαπάνες.

               (13)Το Βέλγιο σημείωσε σημαντική πρόοδο στη μεταρρύθμιση του συστήματος καθορισμού των μισθών. Η αναθεώρηση του νόμου του 1996 που ρυθμίζει τις μισθολογικές διαπραγματεύσεις αποσκοπεί στη διασφάλιση της βελτίωσης της ανταγωνιστικότητας κόστους που επιτεύχθηκε χάρη στις πρόσφατες προσπάθειες συγκράτησης των μισθών. Οι πιο συντηρητικές βασικές προβολές και οι ενσωματωμένες εκ των προτέρων προσαρμογές στον υπολογισμό του μισθολογικού κανόνα σημαίνουν ότι το αναθεωρημένο πλαίσιο αποτελεί σημαντική συμβολή στη βελτίωση της ανταγωνιστικότητας κόστους του Βελγίου σε σχέση με τους βασικούς εμπορικούς εταίρους εντός της ζώνης του ευρώ. Επιπλέον, η μεταρρύθμιση παρέχει περισσότερες εγγυήσεις ως προς το ότι τα κυβερνητικά μέτρα για τη μείωση του μη μισθολογικού κόστους εργασίας θα επιδράσουν θετικά στην ανταγωνιστικότητα κόστους, διευρύνει δε τον ρόλο της κυβέρνησης όσον αφορά την πρόληψη αρνητικής εξέλιξης στην ανταγωνιστικότητα κόστους λόγω υπερβολικού πληθωρισμού. Το πλαίσιο των συλλογικών διαπραγματεύσεων προβλέπει στενή παρακολούθηση της εξέλιξης των μισθών και της παραγωγικότητας, καθώς και άλλων συντελεστών ανταγωνιστικότητας κόστους και ανταγωνιστικότητας μη σχετιζόμενης με το κόστος, από τις οργανώσεις κοινωνικών εταίρων που εκπροσωπούνται στο Κεντρικό Συμβούλιο Εθνικής Οικονομίας. Καθώς η πρακτική της σύνδεσης της εξέλιξης των μισθών με τον πληθωρισμό είναι ακόμη ευρέως διαδεδομένη σε πολλούς τομείς, στο πλαίσιο της διευρυνόμενης απόκλισης του πληθωρισμού μεταξύ Βελγίου και γειτονικών χωρών οι αλλαγές στο κόστος εργασίας ανά μονάδα προϊόντος θα εξακολουθήσουν να παρακολουθούνται στενά στο πλαίσιο του Ευρωπαϊκού Εξαμήνου.

               (14)Έχει σημειωθεί κάποια πρόοδος στη λειτουργία της αγοράς εργασίας. Η αύξηση του ορίου ηλικίας συνταξιοδότησης και οι περαιτέρω περιορισμοί της πρόωρης συνταξιοδότησης ενθαρρύνουν τα άτομα μεγαλύτερης ηλικίας να παραμείνουν ή να επιστρέψουν στην εργασία. Οι σταδιακές μειώσεις της φορολογικής επιβάρυνσης συνέβαλαν στην αύξηση των ποσοστών απασχόλησης. Η δημιουργία θέσεων απασχόλησης υπήρξε δυναμική, τροφοδοτήθηκε δε από την οικονομική ανάπτυξη και τη βελτίωση της ανταγωνιστικότητας κόστους. Τούτο αντικατοπτρίζει επίσης τη μείωση της φορολόγησης της εργασίας και τη συγκράτηση των μισθών, που συνέβαλαν στη βελτίωση της ανταγωνιστικότητας κόστους εργασίας των βελγικών εταιρειών. Παρ’ όλα αυτά, εξακολουθούν να υφίστανται ορισμένες διαρθρωτικές αδυναμίες. Τα ποσοστά μετάβασης από την ανεργία ή την αεργία στην απασχόληση είναι χαμηλά και το συνολικό ποσοστό απασχόλησης εξακολουθεί να επιβαρύνεται από τις πενιχρές επιδόσεις συγκεκριμένων ομάδων. Πρόκειται, μεταξύ άλλων, για τα άτομα με χαμηλή ειδίκευση, τους νέους, τους εργαζόμενους μεγαλύτερης ηλικίας και τα άτομα που προέρχονται από οικογένειες μεταναστών, όπως είναι οι εργαζόμενοι που έχουν γεννηθεί εκτός ΕΕ αλλά και οι μετανάστες δεύτερης γενιάς. Τα αποτελέσματα ως προς την απασχόληση ατόμων που προέρχονται από οικογένειες μεταναστών, ακόμη και μετά από προσαρμογή τους βάσει άλλων ατομικών χαρακτηριστικών, είναι από τα χειρότερα στην ΕΕ. Ειδικότερα, η διαφορά στα ποσοστά απασχόλησης για όσους έχουν γεννηθεί εκτός ΕΕ είναι η υψηλότερη στην ΕΕ: το ποσοστό απασχόλησης για την ηλικιακή ομάδα 20-64 ήταν 49,1% το 2016, ενώ το αντίστοιχο ποσοστό για τους γηγενείς ανερχόταν σε 70,2%, ήταν δε ακόμη χαμηλότερο για τις γυναίκες που έχουν γεννηθεί εκτός ΕΕ (39,1%). Το 2015 ο κίνδυνος φτώχειας και κοινωνικού αποκλεισμού για όσους έχουν γεννηθεί εκτός ΕΕ ήταν 50,7%, ενώ για τους γηγενείς ήταν 17%. Αυτές οι σημαντικές διαφορές στην απασχόληση μεταξύ συγκεκριμένων πληθυσμιακών ομάδων εξακολουθούν να οδηγούν σε χρόνια υποχρησιμοποίηση του εργατικού δυναμικού. Μολονότι οι εν εξελίξει περιφερειακές μεταρρυθμίσεις των προγραμμάτων παροχής κινήτρων στον τομέα της απασχόλησης αποσκοπούν στον εξορθολογισμό και την προσαρμογή του συστήματος, η σχέση κόστους-αποτελεσματικότητας των πολιτικών επιλογών που πραγματοποιούνται πρέπει να παρακολουθείται σε τακτική βάση. Ορισμένα από τα χαρακτηριστικά των πολιτικών που χαράσσονται για τις ομάδες-στόχους μπορεί να έχουν ως αποτέλεσμα μη αναμενόμενα οφέλη ή μετατόπιση του οφέλους. Ο συντονισμός και η επικοινωνία μεταξύ των διαφόρων επιπέδων πολιτικής και εντός κάθε επιπέδου είναι επίσης σημαντικά για την αποτελεσματικότητα των στοχευμένων πολιτικών. Οι φόροι, περιλαμβανομένων των εισφορών κοινωνικής ασφάλισης για τους χαμηλότερους μισθούς και της διακοπής των κοινωνικών παροχών κατά την είσοδο στην αγορά εργασίας ή την αύξηση των ωρών εργασίας, μπορεί να δημιουργήσουν παγίδες αεργίας και χαμηλών αμοιβών.

               (15)Έχει σημειωθεί κάποια πρόοδος στις μεταρρυθμίσεις στους τομείς της εκπαίδευσης και της κατάρτισης που αποσκοπούν στη βελτίωση της ισότητας, των βασικών δεξιοτήτων και της ποιότητας της εκπαίδευσης. Ωστόσο, παρά τις καλές επιδόσεις, κατά μέσον όρο, σε σύγκριση με τα διεθνή δεδομένα, το ποσοστό των μαθητών με τις καλύτερες επιδόσεις μεταξύ των νέων ηλικίας 15 ετών μειώθηκε, ενώ το ποσοστό των μαθητών με χαμηλές επιδόσεις αυξήθηκε. Επιπλέον, οι εκπαιδευτικές ανισότητες που σχετίζονται με το κοινωνικοοικονομικό υπόβαθρο είναι πάνω από τον μέσον όρο της ΕΕ και του ΟΟΣΑ. Η διαφορά στις επιδόσεις λόγω προέλευσης από οικογένειες μεταναστών είναι επίσης μεγάλη, ενώ η δεύτερη γενιά έχει ελαφρώς, μόνο, καλύτερες επιδόσεις από την πρώτη γενιά, ακόμη και αν ληφθεί υπόψη το ιδιαίτερο κοινωνικοοικονομικό υπόβαθρο. Η αντιμετώπιση των εκπαιδευτικών ανισοτήτων θα απαιτήσει επομένως ευρεία πολιτική ανταπόκριση, πέραν του εκπαιδευτικού συστήματος. Η έντονη αύξηση του σχολικού πληθυσμού, ιδίως μεταξύ των μαθητών που προέρχονται από οικογένειες μεταναστών (το ποσοστό τους αυξήθηκε από 15,1% το 2012 σε 17,7% το 2015), θα θέσει πιο επιτακτικά το ζήτημα της ισότητας. Επίσης, το Βέλγιο αντιμετωπίζει έλλειψη καταρτισμένων εκπαιδευτικών. Οι κύριοι λόγοι είναι η δυσκολία προσέλκυσης των καταλληλότερων φοιτητών και υποψηφίων για το εν λόγω επάγγελμα· το υψηλό ποσοστό αποχώρησης νεοδιοριζόμενων εκπαιδευτικών· και η μη διαθεσιμότητα για διδασκαλία ποσοστού των εκπαιδευτικών. Επίσης, η, τριετής σήμερα, διάρκεια αρχικής κατάρτισης των εκπαιδευτικών στο Βέλγιο είναι σχετικά σύντομη. Οι μεταρρυθμίσεις στους τομείς της εκπαίδευσης και κατάρτισης έχουν καίρια σημασία ώστε να βελτιωθεί η συμμετοχή στην αγορά εργασίας νέων χαμηλής ειδίκευσης και να στηριχθεί η μετάβαση προς μια οικονομία έντασης γνώσης.

               (16)Η μη σχετιζόμενη με το κόστος διάσταση της ανταγωνιστικότητας εξακολουθεί να χρειάζεται βελτιώσεις. Τα υψηλότερα κέρδη παραγωγικότητας και η μεγαλύτερη επένδυση στο κεφάλαιο της γνώσης, ιδίως για την υιοθέτηση ψηφιακών τεχνολογιών, έχουν ουσιαστική σημασία από την άποψη αυτή. Αν και το δημόσιο σύστημα έρευνας είναι υψηλής ποιότητας, για καλύτερες επιδόσεις στον τομέα της καινοτομίας θα χρειαζόταν μεγαλύτερη διάδοση της γνώσης σε λιγότερο παραγωγικούς τομείς. Όλες οι ομόσπονδες οντότητες αναγνωρίζουν αυτή την ανάγκη και κατά τα τελευταία έτη έχουν υιοθετήσει διαφορετικές στρατηγικές και μέτρα για την προώθηση της καινοτομίας. Ωστόσο, για να προωθηθούν οι εξελίξεις αυτές, θα μπορούσαν να καταβληθούν περισσότερες προσπάθειες για τη βελτίωση των συνθηκών που διαμορφώνουν το πλαίσιο για την καινοτομία. Επιπλέον, φαίνεται ότι υπάρχει πεδίο βελτίωσης της αποδοτικότητας και της αποτελεσματικότητας όσον αφορά τη δημόσια στήριξη της έρευνας και της καινοτομίας στο Βέλγιο, ιδίως με την αξιολόγηση πιθανών φαινομένων παραγκωνισμού και με την περαιτέρω απλούστευση του όλου συστήματος.

               (17)Έχει σημειωθεί περιορισμένη πρόοδος όσον αφορά την άρση των περιορισμών λειτουργίας και εγκατάστασης στο λιανικό εμπόριο. Μετά τη μεταρρύθμιση, με την οποία μεταβιβάστηκαν στις περιφέρειες αρμοδιότητες όσον αφορά την εγκατάσταση καταστημάτων λιανικής πώλησης, έχουν τεθεί σε εφαρμογή νέες περιφερειακές νομοθετικές διατάξεις για την απλούστευση της διοικητικής διαδικασίας χορήγησης άδειας. Ωστόσο, το περιθώριο ερμηνείας ορισμένων διατάξεων είναι ευρύ, κάτι που υπάρχει κίνδυνος να οδηγήσει σε αδικαιολόγητους φραγμούς εισόδου στην αγορά. Οι τιμές καταναλωτή εξακολουθούν να είναι υψηλότερες σε σχέση με τα γειτονικά κράτη μέλη, πέρα από το επίπεδο που θα μπορούσε να εξηγηθεί από το αυξημένο κόστος εργασίας. Μια ολοκληρωμένη στρατηγική για την αντιμετώπιση αυτών των ζητημάτων θα ήταν απαραίτητη, ώστε να διασφαλισθεί ότι οι καταναλωτές μπορούν να επωφελούνται από μια ανταγωνιστική αγορά και από χαμηλότερες τιμές.

               (18)Τα υψηλά επίπεδα ρύθμισης της αγοράς στον τομέα των βιομηχανιών δικτύου και ορισμένων επαγγελματικών υπηρεσιών περιορίζουν τον ανταγωνισμό στο Βέλγιο, ιδίως για τους κτηματομεσίτες, τους αρχιτέκτονες και τους λογιστές. Στους φραγμούς περιλαμβάνονται περιορισμοί στο μετοχικό κεφάλαιο και την εταιρική μορφή για τους αρχιτέκτονες, επιπλέον των λοιπών απαιτήσεων· οι κανόνες περί ασυμβίβαστου που απαγορεύουν την ταυτόχρονη άσκηση οποιασδήποτε άλλης οικονομικής δραστηριότητας για όλα τα είδη λογιστικών επαγγελμάτων· περιορισμοί πρόσβασης στο επάγγελμα του κτηματομεσίτη· και περιορισμοί όσον αφορά την κατοχή μετοχικού κεφαλαίου και τα δικαιώματα ψήφου. Η μείωση των εν λόγω φραγμών θα μπορούσε να έχει ως αποτέλεσμα την εντατικοποίηση του ανταγωνισμού, οδηγώντας στην είσοδο περισσότερων επιχειρήσεων στην αγορά και σε οφέλη για τους καταναλωτές μέσω των χαμηλότερων τιμών. Η Ευρωπαϊκή Επιτροπή παρουσίασε δέσμη μέτρων για την αντιμετώπιση των φραγμών στις αγορές υπηρεσιών τον Ιανουάριο του 2017
                  12
               . Η εν λόγω δέσμη περιλαμβάνει διάφορες συστάσεις μεταρρυθμίσεων προς το Βέλγιο για την αντιμετώπιση αυτών των προκλήσεων.

               (19)Το δίκτυο μεταφορών αποτελεί ένα από τα πλέον επείγοντα επενδυτικά κενά. Υπάρχει αυξανόμενο πρόβλημα κυκλοφοριακής συμφόρησης κατά τις ώρες αιχμής, το οποίο υπονομεύει την ελκυστικότητα της χώρας για τους ξένους επενδυτές και έχει σημαντικό οικονομικό και περιβαλλοντικό κόστος. Το Βέλγιο αναμένεται επίσης να υπολειφθεί του στόχου μείωσης των εκπομπών αερίων θερμοκηπίου για το 2020 και πάσχει από σοβαρά προβλήματα ατμοσφαιρικής ρύπανσης. Οι πιο επείγουσες προκλήσεις είναι η αναβάθμιση των βασικών υποδομών σιδηροδρομικών και οδικών μεταφορών και η εξάλειψη των κενών στη σύνδεση μεταξύ των κύριων οικονομικών κέντρων. Ταυτόχρονα, είναι σημαντικό να αντιμετωπιστεί η συμφόρηση κατά τις ώρες αιχμής με βελτίωση των δημόσιων μεταφορών, βελτιστοποίηση της διαχείρισης της κυκλοφορίας και εξάλειψη των στρεβλώσεων της αγοράς και των αρνητικών φορολογικών κινήτρων, όπως η ευνοϊκή μεταχείριση των εταιρικών αυτοκινήτων. Μια άλλη πρόκληση αφορά την επάρκεια της εγχώριας παραγωγής ηλεκτρικής ενέργειας και την ασφάλεια του εφοδιασμού εν γένει. Οι μη προγραμματισμένες διακοπές λειτουργίας διαφόρων πυρηνικών εγκαταστάσεων είχαν εγείρει ανησυχίες όσον αφορά τον τρόπο εξισορρόπησης της προσφοράς και της ζήτησης ηλεκτρικής ενέργειας, ενώ η κατ' επανάληψη αναθεώρηση του χρονοδιαγράμματος σταδιακής κατάργησης των πυρηνικών μονάδων συνεχίζει να δημιουργεί ένα κλίμα που δεν ευνοεί τη λήψη μακροπρόθεσμων επενδυτικών αποφάσεων. Μολονότι οι βραχυπρόθεσμοι κίνδυνοι εφοδιασμού έχουν μειωθεί, κυρίως με την αύξηση του στρατηγικού αποθέματος, και έχει σημειωθεί κάποια πρόοδος όσον αφορά την αύξηση των διασυνδέσεων, εξακολουθούν να υφίστανται σημαντικές επενδυτικές ανάγκες σε πιο μακροπρόθεσμο ορίζοντα. Πέρα από την περαιτέρω αύξηση των διασυνδέσεων, χρειάζονται ευφυή δίκτυα για την ανάπτυξη της διαχείρισης από την πλευρά της ζήτησης. Λόγω του σημαντικού χρονικού διαστήματος που απαιτείται μέχρι την παράδοση έργων στον τομέα της ενέργειας και της μεγάλης ανάγκης για αντικατάσταση δυναμικότητας κατά την επόμενη δεκαετία, θα χρειαστεί ταχεία δράση, ιδίως με τη μορφή ενός κατάλληλου νομικού πλαισίου που θα προωθεί και την ανάπτυξη ευέλικτων ικανοτήτων (παραγωγής, αποθήκευσης και διαχείρισης της ζήτησης).

               (20)Το Βέλγιο έχει σημειώσει κάποια πρόοδο όσον αφορά τη μεταρρύθμιση του φορολογικού συστήματος, ιδίως με τη μετατόπιση της φορολογίας από την εργασία σε άλλες φορολογικές βάσεις, η οποία θα μειώσει σταδιακά τη φορολογική επιβάρυνση της εργασίας. Η φορολόγηση της εργασίας, περιλαμβανομένων των εισφορών κοινωνικής ασφάλισης, μειώνεται σταδιακά μεταξύ 2016 και 2020. Τα αποτελέσματα της εν εξελίξει φορολογικής μεταρρύθμισης αρχίζουν να γίνονται ορατά. Ωστόσο, το φορολογικό σύστημα παραμένει περίπλοκο, με φορολογικές βάσεις που έχουν διαβρωθεί από ειδικές απαλλαγές, εκπτώσεις και μειωμένους συντελεστές. Ορισμένα από αυτά συνεπάγονται απώλειες εσόδων, οικονομικές στρεβλώσεις και βαρύ διοικητικό φόρτο. Η μετατόπιση της φορολογίας δεν φαίνεται να είναι ουδέτερη από δημοσιονομική άποψη, δεδομένου ότι η μείωση της φορολόγησης της εργασίας αντισταθμίζεται εν μέρει μόνον με την αύξηση άλλων φόρων, κυρίως φόρων κατανάλωσης. Υπάρχει ακόμη σημαντικό περιθώριο βελτίωσης του σχεδιασμού του φορολογικού συστήματος με περαιτέρω διεύρυνση των φορολογικών βάσεων, η οποία θα δώσει τη δυνατότητα για μείωση τόσο των εκ του νόμου προβλεπόμενων συντελεστών όσο και των στρεβλώσεων. Υπάρχουν επίσης σημαντικές δυνατότητες «πράσινης» μετατόπισης της φορολογίας, οι οποίες προκύπτουν από, μεταξύ άλλων, την ευνοϊκή φορολογική μεταχείριση των εταιρικών αυτοκινήτων και των καρτών καυσίμων, που εμποδίζουν την περαιτέρω πρόοδο στην αντιμετώπιση της συμφόρησης, της ατμοσφαιρικής ρύπανσης και των εκπομπών αερίων του θερμοκηπίου. Η κυβέρνηση προβλέπει αλλαγές στο σύστημα των εταιρικών αυτοκινήτων, αλλά το περιβαλλοντικό όφελος της εν λόγω μεταρρύθμισης είναι πιθανό να είναι περιορισμένο.

               (21)Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής του Βελγίου και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς το Βέλγιο κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Βέλγιο, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων.

               (22)Υπό το πρίσμα της αξιολόγησης αυτής, το Συμβούλιο εξέτασε το Πρόγραμμα Σταθερότητας και η γνώμη του
                  13
                αποτυπώνεται ιδίως στη σύσταση 1 κατωτέρω,

               ΣΥΝΙΣΤΑ στο Βέλγιο να λάβει μέτρα το 2017 και το 2018 προκειμένου:

               1.Να συνεχίσει τη δημοσιονομική πολιτική του σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, το οποίο μεταφράζεται σε σημαντική δημοσιονομική προσπάθεια για το 2018. Κατά τη λήψη μέτρων πολιτικής, θα πρέπει να λαμβάνεται υπόψη η επίτευξη δημοσιονομικού προσανατολισμού που να συμβάλλει στην ενίσχυση της εν εξελίξει ανάκαμψης και τη διασφάλιση της βιωσιμότητας των δημόσιων οικονομικών του Βελγίου. Να συμφωνήσει σχετικά με αναγκαστικά εφαρμοστέα κατανομή δημοσιονομικών στόχων μεταξύ των βαθμίδων διακυβέρνησης και να διασφαλίσει ανεξάρτητη δημοσιονομική παρακολούθηση. Να εξαλείψει τις στρεβλωτικές φορολογικές δαπάνες. Να βελτιώσει τη σύνθεση των δημοσίων δαπανών, προκειμένου να δημιουργηθούν περιθώρια επενδύσεων σε έργα υποδομής, συμπεριλαμβανομένων των υποδομών μεταφορών.

               2.Να διασφαλίσει ότι οι πιο μειονεκτούσες ομάδες, συμπεριλαμβανομένων των ατόμων που προέρχονται από οικογένειες μεταναστών, έχουν ισότιμη πρόσβαση σε ποιοτική εκπαίδευση, επαγγελματική κατάρτιση και στην αγορά εργασίας.

               3.Να προωθήσει τις επενδύσεις στο κεφάλαιο της γνώσης, κυρίως μέσω μέτρων για την αύξηση της αξιοποίησης των ψηφιακών τεχνολογιών και μέσω διάδοσης της καινοτομίας. Να αυξήσει τον ανταγωνισμό στις αγορές επαγγελματικών υπηρεσιών και στον τομέα του λιανικού εμπορίου και να ενισχύσει τους μηχανισμούς της αγοράς στις βιομηχανίες δικτύου.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  COM(2017) 501 final.

                     (3)
                  P8_ TA(2017)0038, P8_ TA(2017)0039 και P8_ TA(2017)0040.

                     (4)
                  COM(2016) 725 final.

                     (5)
                  COM(2016) 728 final.

                     (6)
                  ΕΕ C 92 της 24.3.2017, σ. 1.

                     (7)
                  SWD(2017) 67 final.

                     (8)
                  Άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου, ΕΕ L 347 της 20.12.2013, σ. 320.

                     (9)
                  COM(2014) 494 final.

                     (10)
                  Κυκλικά προσαρμοσμένο ισοζύγιο, μη συνυπολογιζομένων των εκτάκτων και άλλων προσωρινών μέτρων, όπως υπολογίσθηκε εκ νέου από την Επιτροπή με τη χρησιμοποίηση της από κοινού συμφωνηθείσας μεθοδολογίας.

                     (11)
                  Οι καθαρές δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα, τόσο ως προς τα έσοδα όσο και ως προς τις δαπάνες, συμψηφίζονται.

                     (12)
                  COM(2016) 820 final, COM(2016) 821 final, COM(2016) 822 final, COM(2016) 823 final, COM(2016) 824 final.

                     (13)
                  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.5.2015
            COM(2015) 256 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το Εθνικό Πρόγραμμα Μεταρρυθμίσεων της Γερμανίας για το 2015και τη διατύπωση γνώμης του Συμβουλίου σχετικά με το Πρόγραμμα Σταθερότητας της Γερμανίας για το 2015

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το Εθνικό Πρόγραμμα Μεταρρυθμίσεων της Γερμανίας για το 2015

                  και τη διατύπωση γνώμης του Συμβουλίου σχετικά με το Πρόγραμμα Σταθερότητας της Γερμανίας για το 2015

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της επιτροπής απασχόλησης,

               Έχοντας υπόψη τη γνώμη της οικονομικής και δημοσιονομικής επιτροπής,

               Έχοντας υπόψη τη γνώμη της επιτροπής κοινωνικής προστασίας,

               Έχοντας υπόψη τη γνώμη της επιτροπής οικονομικής πολιτικής,

               Εκτιμώντας τα ακόλουθα:

               (1)Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Ευρωπαϊκής Επιτροπής για τη δρομολόγηση μιας νέας στρατηγικής για την ανάπτυξη και την απασχόληση, της στρατηγικής «Ευρώπη 2020», η οποία βασίζεται σε ενισχυμένο συντονισμό των οικονομικών πολιτικών. Η στρατηγική εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)Στις 13 Ιουλίου 2010, το Συμβούλιο, με βάση τις προτάσεις της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών. Αυτές από κοινού αποτελούν τις «ολοκληρωμένες κατευθυντήριες γραμμές», τις οποίες τα κράτη μέλη κλήθηκαν να λαμβάνουν υπόψη στις οικείες εθνικές οικονομικές πολιτικές και πολιτικές για την απασχόληση.

               (3)Στις 8 Ιουλίου 2014, το Συμβούλιο εξέδωσε σύσταση σχετικά με το Εθνικό Πρόγραμμα Μεταρρυθμίσεων της Γερμανίας για το 2014 και εξέδωσε τη γνώμη του σχετικά με το επικαιροποιημένο Πρόγραμμα Σύγκλισης της Γερμανίας για το 2014. Στις 28 Νοεμβρίου 2014, σύμφωνα με τον κανονισμό (ΕΕ) αριθ. 473/2013
                  5
               , η Επιτροπή παρουσίασε τη γνώμη της σχετικά με το σχέδιο δημοσιονομικού προγράμματος της Γερμανίας για το 2015
                  6
               .

               (4)Στις 28 Νοεμβρίου 2014, η Επιτροπή εξέδωσε την ετήσια επισκόπηση της ανάπτυξης
                  7
               , δίνοντας το εναρκτήριο λάκτισμα για το Ευρωπαϊκό Εξάμηνο του 2015 για τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης
                  8
               , στην οποία η Γερμανία προσδιορίζεται ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (5)Στις 18 Δεκεμβρίου 2014, το Ευρωπαϊκό Συμβούλιο ενέκρινε τις προτεραιότητες για την τόνωση των επενδύσεων, την επιτάχυνση των διαρθρωτικών μεταρρυθμίσεων και την επιδίωξη υπεύθυνη φιλικής προς την ανάπτυξη δημοσιονομικής εξυγίανσης.

               (6)Στις 26 Φεβρουαρίου 2015, η Επιτροπή δημοσίευσε την έκθεσή της για την Γερμανία για το 2015
                  9
               . Στην έκθεση αυτή αξιολογήθηκε η πρόοδος της Γερμανίας όσον αφορά την αντιμετώπιση των ειδικών ανά χώρα συστάσεων που είχαν εγκριθεί στις 8 Ιουλίου 2014. Η εν λόγω έκθεση περιλαμβάνει επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Η ανάλυση της Επιτροπής την οδηγεί στο συμπέρασμα ότι η Γερμανία αντιμετωπίζει μακροοικονομικές ανισορροπίες, που απαιτούν αποφασιστική πολιτική δράση και παρακολούθηση. Οι κίνδυνοι έχουν αυξηθεί λόγω της συνεχιζόμενης ανεπάρκειας των ιδιωτικών και δημόσιων επενδύσεων, η οποία αποτελεί τροχοπέδη για την οικονομική ανάπτυξη και συμβάλλει στο πολύ υψηλό πλεόνασμα του ισοζυγίου τρεχουσών συναλλαγών, το οποίο συνεχίζει να απαιτεί ιδιαίτερη προσοχή. Η ανάγκη για δράση για τον περιορισμό του κινδύνου δυσμενών επιπτώσεων στη γερμανική οικονομία και, δεδομένου του μεγέθους της, στην Οικονομική και Νομισματική Ένωση, είναι ιδιαίτερα μεγάλη.

               (7)Στις 28 Απριλίου 2015, η Γερμανία υπέβαλε το Εθνικό της Πρόγραμμα Μεταρρυθμίσεων του 2015 και, στις 16 Απριλίου 2015, το Πρόγραμμα Σταθερότητας του 2015. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (8)Η Γερμανία επί του παρόντος υπάγεται στο προληπτικό σκέλος του Συμφώνου Σταθερότητας και Ανάπτυξης και υπόκειται στον κανόνα για το χρέος. Με το Πρόγραμμα Σταθερότητας του 2015, η κυβέρνηση σχεδιάζει να διατηρήσει δημοσιονομικό πλεόνασμα. Ο μεσοπρόθεσμος στόχος – που συνίσταται σε διαρθρωτικό έλλειμμα 0,5 % του ΑΕΠ – εξακολουθεί να τηρείται καθ’ όλη την περίοδο του προγράμματος. Ο δείκτης του δημόσιου χρέους προς το ΑΕΠ αναμένεται να μειωθεί σταδιακά σε 61,5 % το 2019. Το μακροοικονομικό σενάριο στο οποίο στηρίζονται οι δημοσιονομικές προβλέψεις, που δεν έχει επικυρωθεί από ανεξάρτητο όργανο, χρησιμοποιεί επιφυλακτικές αναπτυξιακές παραδοχές. Με βάση τις εαρινές προβλέψεις της Επιτροπής του 2015, το διαρθρωτικό ισοζύγιο προβλέπεται να παραμείνει ανώτερο από τον μεσοπρόθεσμο στόχο. Το ακαθάριστο χρέος προβλέπεται να παραμείνει σε σταθερή πτωτική πορεία πέρα από την απαίτηση του κανόνα για το χρέος. Αυτό δημιουργεί τον δημοσιονομικό περιθώριο για την τόνωση των επενδύσεων. Με βάση την αξιολόγηση του Προγράμματος Σταθερότητας και λαμβάνοντας υπόψη τις εαρινές προβλέψεις του 2015 της Επιτροπής, το Συμβούλιο είναι της γνώμης ότι η Γερμανία αναμένεται να συμμορφωθεί με τις διατάξεις του Συμφώνου Σταθερότητας και Ανάπτυξης.

               (9)Η ομοσπονδιακή κυβέρνηση αύξησε τις δαπάνες για την εκπαίδευση και την έρευνα, όμως το μερίδιο των δημόσιων δαπανών για την εκπαίδευση ως ποσοστό του ΑΕΠ εξακολουθεί να είναι κάτω από τον μέσο όρο της ΕΕ και οι συνολικές δαπάνες για την εκπαίδευση και την έρευνα ενδέχεται να είναι κατώτερες από τον εθνικό στόχο του 10 % του ΑΕΠ μέχρι το 2015. Η Γερμανία προτίθεται να αυξήσει τις δημόσιες επενδύσεις έως το 2018, συμπεριλαμβανομένων συμπληρωματικών ποσών ύψους 10 δισ. ευρώ για υποδομές και 5 δισ. ευρώ για την υποστήριξη των επενδύσεων από τους οικονομικά χειμαζόμενους δήμους. Ωστόσο, τα θετικά αυτά μέτρα φαίνονται ανεπαρκή για την αντιμετώπιση της συνολικής υστέρησης των επενδύσεων. Η αξιοποίηση του δημοσιονομικού περιθωρίου της θα επιτρέψει στη Γερμανία να επενδύσει στο μελλοντικό αναπτυξιακό δυναμικό της οικονομία και να αντιμετωπίσει την υστέρηση των δημοσίων επενδύσεων, η οποία είναι ιδιαιτέρως εμφανής σε υποδομές και σε δημοτικό επίπεδο. Η Γερμανία δεν έχει σημειώσει καμία πρόοδο στη βελτίωση της αποτελεσματικότητας του φορολογικού συστήματος. Συνολικά, το πεδίο εφαρμογής για τη μετατόπιση της φορολογίας προς ευνοϊκότερες για την ανάπτυξη πηγές εσόδων φαίνεται να υποχρησιμοποιείται. Τα έσοδα από τους επαναλαμβανόμενους φόρους ακίνητης περιουσίας είναι συγκριτικά χαμηλά (0,5 % του ΑΕΠ το 2012 έναντι 1,5 % στην ΕΕ-28) και οι αντικειμενικές αξίες των ακινήτων είναι παρωχημένες, αναγόμενες στις αγοραίες τιμές της περιόδου 1963/64 στα δυτικά ομόσπονδα κράτη και του 1935 στα ανατολικά ομόσπονδα κράτη. Μολονότι η μεταρρύθμιση του δημοτικού φόρου ακίνητης περιουσίας (Grundsteuer) ήταν μέρος της συμφωνίας συνασπισμού και είχε ανακοινωθεί στα Εθνικά Προγράμματα Μεταρρυθμίσεων του 2014 και του 2015, καμία συγκεκριμένη δράση δεν έχει αναληφθεί μέχρι στιγμής. Αντί να εκδηλωθεί περισσότερο ενδιαφέρον για λιγότερο στρεβλωτικούς επαναλαμβανόμενους φόρους ακίνητης περιουσίας, συνεχίστηκε η τάση προς αύξηση της φορολογίας μεταβίβασης ακινήτων. Οι τοπικοί εμπορικοί φόροι (Gewerbesteuer) δεν έχουν αναθεωρηθεί. Προκύπτουν αναποτελεσματικότητες λόγω της ένταξης μη κερδοσκοπικών στοιχείων στη φορολογική βάση. Η διοικητική επιβάρυνση της φορολόγησης για τις επιχειρήσεις και το κόστος της είσπραξης των φόρων παραμένουν σχετικά υψηλά στη Γερμανία, ενώ η ηλεκτρονική υποβολή χρησιμοποιείται λιγότερο για τον φόρο εισοδήματος φυσικών προσώπων και εταιρειών από τον μέσο όρο της ΕΕ. Η εν εξελίξει αναθεώρηση των δημοσιονομικών σχέσεων μεταξύ της ομοσπονδίας, των ομόσπονδων κρατών και των δήμων παρέχει την ευκαιρία για ενίσχυση του πλαισίου άσκησης διατηρήσιμων δημοσιονομικών πολιτικών, μεταξύ άλλων με τη διασφάλιση κατάλληλων δημόσιων επενδύσεων σε όλα τα επίπεδα διακυβέρνησης. Η αναθεώρηση αυτή θα αποτελέσει επίσης την ευκαιρία να βελτιωθεί η κατανομή των αρμοδιοτήτων για τα έσοδα και τις δαπάνες, καθώς και η αποτελεσματικότητα του συστήματος οριζόντιας δημοσιονομικής εξισορρόπησης και της φορολογικής διοίκησης.

               (10)Δεν έχουν καθοριστεί μέτρα για την αύξηση των κινήτρων για παράταση της συνταξιοδότησης, η οποία φαίνεται απαραίτητη ενόψει της προβλεπόμενης μεγάλης μείωσης του πληθυσμού σε ηλικία εργασίας στη Γερμανία και της ενδεχόμενης έλλειψης εξειδικευμένου εργατικού δυναμικού μεσοπρόθεσμα. Η φορολογική επιβάρυνση για τους εργαζόμενους με εισόδημα μεταξύ 50 % και 67 % του μέσου μισθού παρέμεινε σε μεγάλο βαθμό αμετάβλητη από το 2001 και εξακολουθεί να είναι μεταξύ των υψηλότερων στην ΕΕ. Οι πρόσφατες μεταρρυθμίσεις των συστημάτων κοινωνικής ασφάλισης ενδέχεται να συνεπάγονται περαιτέρω αύξηση του ποσοστού εισφορών και περαιτέρω αύξηση της φορολογικής επιβάρυνσης. Αυτό θα είχε ενδεχομένως αρνητικές συνέπειες όσον αφορά τη συμμετοχή στην αγορά εργασίας και το διαθέσιμο εισόδημα. Οι επιπτώσεις των φορολογικών συντελεστών επί του παρόντος μετριάζονται από το χαμηλό πληθωρισμό. Ωστόσο, με δυναμική αύξηση των μισθών και κάπως υψηλότερα ποσοστά πληθωρισμού κατά τα προσεχή έτη, η δημοσιονομική επίπτωση θα μπορούσε να οδηγήσει σε σημαντικές αυξήσεις των φόρων που δεν παρέχουν διακριτική ευχέρεια. Αυτές θα μπορούσαν, με τη σειρά τους, να επηρεάσουν και το διαθέσιμο εισόδημα. Περιορισμένη πρόοδος έχει σημειωθεί όσον αφορά τη βελτίωση των εκπαιδευτικών επιδόσεων των μειονεκτούντων ατόμων. Οι νέοι που προέρχονται από οικογένειες μεταναστών έχουν διπλάσιες πιθανότητες να εγκαταλείψουν πρόωρα το σχολείο. Τα φορολογικά αντικίνητρα είναι πιθανό να είναι σημαντικός παράγοντας για την αποθάρρυνση των δεύτερων εργαζόμενων μελών οικογενειών από το να αναλάβουν μια θέση εργασίας ή να εργάζονται περισσότερες ώρες. Αυτό συμβάλλει στο χαμηλό ποσοστό των γυναικών που εργάζονται με πλήρη απασχόληση και σε έναν από τους χαμηλότερους αριθμούς ωρών εργασίας κατά μέσο όρο για γυναίκες στην ΕΕ. Η απαλλαγή της μικροαπασχόλησης (mini-jobs) από το φόρο εισοδήματος και, σε πολλές περιπτώσεις, από όλες τις κοινωνικές εισφορές των εργαζομένων αποτρέπει επίσης τους εργαζόμενους από τη μετάβαση σε θέσεις εργασίας με αμοιβές που υπερβαίνουν το κατώτατο όριο των 450 ευρώ ανά μήνα που ισχύει για τα mini-jobs.

               (11)Τα μέτρα πολιτικής για την περαιτέρω τόνωση του ανταγωνισμού στους τομείς των υπηρεσιών, ιδίως στον τομέα των επαγγελματικών υπηρεσιών, ήταν περιορισμένα. Οι ρυθμοί αύξησης της παραγωγικότητας της εργασίας στον τομέα των επαγγελματικών υπηρεσιών στη Γερμανία είναι αρνητικοί ή σχεδόν μηδενικοί για περισσότερο από μια δεκαετία. Η Γερμανία είναι επίσης ένα από τα κράτη μέλη της ΕΕ στα οποία η ρύθμιση είναι λιγότερο ευνοϊκή για τον ανταγωνισμό στον τομέα των επαγγελματικών υπηρεσιών. Οι περιορισμοί περιλαμβάνουν απαιτήσεις σχετικές με τα επαγγελματικά προσόντα, τη νομική μορφή και τις απαιτήσεις συμμετοχής στο μετοχικό κεφάλαιο. Όσον αφορά τις τελευταίες, βρίσκονται σε εξέλιξη περιορισμένες αλλαγές σε ορισμένα ομόσπονδα κράτη, αλλά δεν υπάρχει ακόμη ευρεία επανεξέταση των εν λόγω περιορισμών. Η Γερμανία συμμετέχει στο εγχείρημα της αμοιβαίας αξιολόγησης που προβλέπεται από την οδηγία για την τροποποίηση της οδηγίας για τα επαγγελματικά προσόντα, αλλά δεν έχει λάβει ακόμη όλα τα μέτρα ως αποτέλεσμα της αναθεώρησης αυτής. Η κατάσταση του ανταγωνισμού στις γερμανικές αγορές σιδηροδρομικών μεταφορών δεν έχει βελτιωθεί σημαντικά από πέρσι. Ειδικότερα, στο τμήμα της αγοράς επιβατικών σιδηροδρομικών μεταφορών μεγάλης απόστασης, το δύσκολο ανταγωνιστικό περιβάλλον είναι αποθαρρυντικό για τους νεοεισερχόμενους. Τα τέλη πρόσβασης στο σιδηροδρομικό δίκτυο για επιβατικές μεταφορές μεγάλων αποστάσεων είναι μεταξύ των υψηλότερων στην ΕΕ. Το μερίδιο αγοράς των νεοεισερχόμενων στην αγορά επιβατικών σιδηροδρομικών μεταφορών μεγάλης απόστασης παραμένει κάτω από 1 % και μειώνεται.

               (12)Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής της Γερμανίας και τη δημοσίευσε στην έκθεση για τη χώρα για το 2015. Επίσης, αξιολόγησε το Πρόγραμμα Σταθερότητας και το Εθνικό Πρόγραμμα Μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί στη Γερμανία κατά τα προηγούμενα έτη. Έλαβε υπόψη όχι μόνο τη χρησιμότητά τους για την άσκηση διατηρήσιμης δημοσιονομικής και κοινωνικοοικονομικής πολιτικής στη Γερμανία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της Ευρωπαϊκής Ένωσης με την παροχή εισροών σε επίπεδο ΕΕ για μελλοντικές εθνικές αποφάσεις. Οι συστάσεις που διατυπώνει στο πλαίσιο του Ευρωπαϊκού Εξαμήνου αντικατοπτρίζονται στις συστάσεις 1 έως 3 κατωτέρω.

               (13)Υπό το πρίσμα της αξιολόγησης αυτής, το Συμβούλιο εξέτασε το Πρόγραμμα Σταθερότητας της Γερμανίας και είναι της γνώμης
                  10
                ότι η Γερμανία συμμορφώνεται με το Σύμφωνο Σταθερότητας και Ανάπτυξης.

               (14)Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το Εθνικό Πρόγραμμα Μεταρρυθμίσεων και το Πρόγραμμα Σταθερότητας. Οι συστάσεις του βάσει του άρθρου 6 του κανονισμού (ΕΕ) αριθ. 1176/2011 αντικατοπτρίζονται στις συστάσεις 1 έως 3 κατωτέρω.

               (15)Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής ολόκληρης της ζώνης του ευρώ. Στη βάση της ανάλυσης αυτής, το Συμβούλιο εξέδωσε ειδικές συστάσεις προς τα κράτη μέλη με νόμισμα το ευρώ. Η Γερμανία θα πρέπει επίσης να διασφαλίσει την έγκαιρη και πλήρη εφαρμογή των συστάσεων αυτών,

               ΣΥΝΙΣΤΑ στη Γερμανία να αναλάβει δράση το 2015 και το 2016 με στόχο τα εξής:

               1.Περαιτέρω αύξηση των δημοσίων επενδύσεων σε υποδομές εκπαίδευσης και έρευνας, χρησιμοποιώντας, μεταξύ άλλων, τα διαθέσιμα δημοσιονομικά περιθώρια. Με σκοπό την προώθηση των ιδιωτικών επενδύσεων, λήψη μέτρων για τη βελτίωση της αποτελεσματικότητας του συστήματος φορολογίας, ιδίως επανεξετάζοντας τους τοπικούς εμπορικούς φόρους και τη φορολογία των εταιρειών και εκσυγχρονίζοντας τη φορολογική διοίκηση. Αξιοποίηση της διεξαγόμενης επανεξέτασης για τη βελτίωση του σχεδιασμού των δημοσιονομικών σχέσεων μεταξύ της ομοσπονδίας, των ομόσπονδων κρατών και των δήμων, με σκοπό ιδίως τη διασφάλιση επαρκών δημόσιων επενδύσεων σε όλα τα επίπεδα διακυβέρνησης.

               2.Αύξηση των κινήτρων για συνταξιοδότηση σε μεγαλύτερη ηλικία. Λήψη μέτρων για τη μείωση της υψηλής φορολόγησης της εργασίας και των εισφορών κοινωνικής ασφάλισης, ιδίως των χαμηλόμισθων, και αντιμετώπιση των επιπτώσεων των φορολογικών συντελεστών. Αναθεώρηση της φορολογικής μεταχείρισης της μικροαπασχόλησης (mini-jobs) προκειμένου να διευκολυνθεί η μετάβαση προς άλλες μορφές απασχόλησης.

               3.Λήψη πιο φιλόδοξων μέτρων για την αύξηση του ανταγωνισμού στον τομέα των υπηρεσιών, ιδίως στον τομέα των επαγγελματικών υπηρεσιών, με την εξάλειψη αδικαιολόγητων περιορισμών όπως αυτών που αφορούν τη νομική μορφή και τις απαιτήσεις συμμετοχής στο μετοχικό κεφάλαιο καθώς και τις προκαθορισμένες τιμές. Για τον σκοπό αυτό, ολοκλήρωση της εν εξελίξει εσωτερικής επανεξέτασης των εν λόγω εμποδίων και λήψη μέτρων παρακολούθησης. Κατάργηση των εναπομενόντων φραγμών όσον αφορά τον ανταγωνισμό στις αγορές σιδηροδρομικών μεταφορών, ιδίως των σιδηροδρομικών επιβατικών μεταφορών μεγάλων αποστάσεων.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2015) 256

                     (4)
                  P8_TA(2015)0067, P8_TA(2015)0068, P8_TA(2015)0069.

                     (5)
                  EE L 140, 27.5.2013, p. 11.

                     (6)
                  C(2014) 8801 final.

                     (7)
                  COM(2014) 902 final.

                     (8)
                  COM(2014) 904 final.

                     (9)
                  Έγγραφο εργασίας των υπηρεσιών της Επιτροπής (2015) 25 final.

                     (10)
                  Βάσει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


Avis juridique important

|

51999SC1902

Σχέδιο ΣΥΣΤΑΣΗΣ ΑΡΙΘ. 1/1999 ΤΗΣ ΜΕΙΚΤΗΣ ΕΠΙΤΡΟΠΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΕΛΒΕΤΙΑΣ για την απλοποίηση ορισμένων κτηνιατρικών ελέγχων στα προερχόμενα από τρίτες χώρες προϊόντα ζωικής προελεύσεως τα οποία διαμετακομίζονται μέσω της Ευρωπαϊκής Κοινότητας προς την Ελβετία - Σχέδιο της Κοινής Θέσης της Κοινότητας  /* SEC/99/1902 τελικό */

Σχέδιο ΣΥΣΤΑΣΗ ΑΡΙΘ. 1/1999 ΤΗΣ ΜΕΙΚΤΗΣ ΕΠΙΤΡΟΠΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΕΛΒΕΤΙΑΣ για την απλοποίηση ορισμένων κτηνιατρικών ελέγχων στα προερχόμενα από τρίτες χώρες προϊόντα ζωικής προελεύσεως τα οποία διαμετακομίζονται μέσω της Ευρωπαϊκής Κοινότητας προς την Ελβετία - Σχέδιο της Κοινής Θέσης της Κοινότητας -(υποβληθέν από την Επιτροπή)ΑΙΤΙΟΛΟΓΙΚΗ ΕΚΘΕΣΗ1 Η συμφωνία μεταξύ της Ευρωπαϊκής Οικονομικής Κοινότητας και της Ελβετίας σχετικά με τη διευκόλυνση των ελέγχων και των διατυπώσεων κατά τη μεταφορά των εμπορευμάτων άρχισε να ισχύει την 1η Ιουλίου 1991 [1].[1] ΕΕ L 116 της 8.5.1990, σ. 18.2 Σύμφωνα με τις διατάξεις του άρθρου 34 της οδηγίας 97/78/ΕΚ του Συμβουλίου για τον καθορισμό των αρχών οργάνωσης των κτηνιατρικών ελέγχων των προϊόντων που εξάγονται στην Κοινότητα από τρίτες χώρες [2], τα κράτη μέλη οφείλουν να εφαρμόσουν από την 1η Ιουλίου 1999 τις απαραίτητες νομοθετικές, κανονιστικές και διοικητικές διατάξεις για να συμμορφωθούν με την οδηγία.[2] ΕΕ L 24 της 30.1.1998, σ. 9.3 Η οδηγία 97/78/ΕΚ του Συμβουλίου θεσπίζει νέους κανόνες στον τομέα του κτηνιατρικού ελέγχου στην περίπτωση διαμετακόμισης φορτίων τρίτης χώρας προς άλλη τρίτη χώρα μέσω της ΕΚ, για την προστασία της δημόσιας υγείας και της υγείας των ζώων.4 Οι νέοι κανόνες καθορίζονται στο άρθρο 11 της οδηγίας 97/78/ΕΚ, ιδίως στην παράγραφο 2 σημεία γ), δ) και ε), το οποίο καθορίζει ότι τα διαμετακομιζόμενα εμπορεύματα αποστέλλονται με τελωνειακή επίβλεψη από το συνοριακό σταθμό εισόδου, μέσω της ΕΚ, προς καθορισμένο συνοριακό σταθμό εξόδου, όπου ο επίσημος κτηνίατρος πρέπει να πιστοποιήσει ότι εγκατέλειψαν την Κοινότητα. Ο κτηνίατρος πρέπει να επικυρώσει το πιστοποιητικό που προβλέπεται στο παράρτημα Β το οποίο συνοδεύει το φορτίο και πρέπει να το στείλει στον επίσημο κτηνίατρο του συνοριακού σταθμού εισόδου για να επιβεβαιώσει ότι το φορτίο έφυγε από την Κοινότητα.5 Οι αρμόδιες ελβετικές αρχές διατύπωσαν την ανησυχία τους θεωρώντας ότι η απαίτηση για έλεγχο στην έξοδο των προϊόντων που διέρχονται από την Κοινότητα μπορεί να προκαλέσει σοβαρές καθυστερήσεις στην άφιξη στους συνοριακούς σταθμούς ελέγχου που βρίσκονται στα σύνορα μεταξύ της Ευρωπαϊκής Κοινότητας και της Ελβετίας.6 Στα πλαίσια αυτά, προβλέπεται ενίσχυση της συνεργασίας μεταξύ των ελβετικών κτηνιατρικών υπηρεσιών και εκείνων της Κοινότητας. Η συνεργασία αυτή θα οργανωθεί για ορισμένους συνοριακούς σταθμούς ελέγχου όπου το ρεύμα της οδικής κυκλοφορίας κινδυνεύει να ακινητοποιηθεί χωρίς ανάλογη συμφωνία.7 Η Επιτροπή ζητεί από το Συμβούλιο να υιοθετήσει το κείμενο της παρούσας σύστασης ως θέση της Κοινότητας στη μεικτή επιτροπή.ΣχέδιοΣΥΣΤΑΣΗ ΑΡΙΘ. 1/1999 ΤΗΣ ΜΕΙΚΤΗΣ ΕΠΙΤΡΟΠΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΕΛΒΕΤΙΑΣγια την απλοποίηση ορισμένων κτηνιατρικών ελέγχων στα προερχόμενα από τρίτες χώρες προϊόντα ζωικής προελεύσεως τα οποία διαμετακομίζονται μέσω της Ευρωπαϊκής Κοινότητας προς την ΕλβετίαΗ ΜΕΙΚΤΗ ΕΠΙΤΡΟΠΗ,Έχοντας υπόψη:τη συμφωνία μεταξύ της Ευρωπαϊκής Οικονομικής Κοινότητας και της Ομοσπονδίας της Ελβετίας για τη διευκόλυνση των ελέγχων και των διατυπώσεων κατά τη μεταφορά των εμπορευμάτων και ιδίως τα άρθρα 5, 11 παράγραφος 1 και 17 παράγραφος 1,Εκτιμώντας:ότι είναι αναγκαίο να προβλεφθεί η διευκόλυνση ορισμένων κτηνιατρικών ελέγχων για τα προϊόντα ζωικής προελεύσεως τα οποία διαμετακομίζονται από τρίτη χώρα προς την Ελβετία,ΣΥΝΙΣΤΑ ΣΤΑ ΣΥΜΒΑΛΛΟΜΕΝΑ ΜΕΡΗ ΤΗΣ ΣΥΜΦΩΝΙΑΣ:τη συνεργασία των αρμόδιων κτηνιατρικών αρχών των δύο μερών, σύμφωνα με τη διαδικασία που προβλέπεται στο παράρτημα, κατά τη διενέργεια των απαιτούμενων ελέγχων στην έξοδο στα υπό διαμετακόμιση εμπορεύματα σύμφωνα με την οδηγία 97/78/ΕΚ.Βρυξέλλες,  Για το Συμβούλιο Ο ΠρόεδροςΠΑΡΑΡΤΗΜΑΕφαρμογή των διατάξεων του άρθρου 11 παράγραφος 2 σημείο ε)  της οδηγίας 97/78/ΕΚ1. Η διαδικασία που αναφέρεται στο παρόν παράρτημα εφαρμόζεται στους ακόλουθους συνοριακούς σταθμούς ελέγχου :- Γαλλία: Saint-Julien / Bardonnex- Γαλλία: Saint-Louis / Bβle- Gερμανία: Weil am Rhein / Basel- Γερμανία: Konstanz Strasse / Kreuzlingen- Γερμανία: Bietingen / Thayngen.2. Η διαδικασία εφαρμόζεται για όλα τα ζωικά προϊόντα εκτός από το γάλα και τα γαλακτοκομικά προϊόντα, τα αυγά και τα προϊόντα με βάση το αυγό και το μέλι.3. Οι ελβετικές κτηνιατρικές αρχές πρέπει, τη στιγμή του ελέγχου που διενεργούν κατά την είσοδο των προϊόντων στην Ελβετία, να συγκεντρώνουν τα πιστοποιητικά "Παράρτημα Β" που συνοδεύουν τα φορτία. Πρέπει επίσης, σε όλες τις περιπτώσεις, να εξακριβώνουν τη συμφωνία μεταξύ των πιστοποιητικών "Παράρτημα Β" και των προϊόντων.4. Κατ'αρχήν, για κάθε σταθμό, ο επίσημος κτηνίατρος του κοινοτικού συνοριακού σταθμού ελέγχου να συναντά τον επίσημο ελβετό κτηνίατρο που έχει αναλάβει το συντονισμό, δύο φορές την εβδομάδα ώστε:- να εξετάζουν τα μηνύματα Animo που λαμβάνονται στους συνοριακούς σταθμούς ελέγχου της εισόδου καθώς και τα πιστοποιητικά "Παράρτημα Β" τα οποία αναφέρονται στο παραπάνω σημείο 3,- να εξετάζουν και να συζητούν όλα τα προβλήματα που προκύπτουν από τις δραστηριότητες διαμετακόμισης που αναφέρονται στο παρόν παράρτημα.


               ΕΥΡΩΠΑΪΚΗ ΕΠΙΤΡΟΠΗ
            ?????????, 21.10.2015
            COM(2015) 601 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            Σχετικά με τη σύσταση Εθνικών Συμβουλίων Ανταγωνιστικότητας εντός της ζώνης του ευρώ

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               Σχετικά με τη σύσταση Εθνικών Συμβουλίων Ανταγωνιστικότητας εντός της ζώνης του ευρώ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292, σε συνδυασμό με το άρθρο 121 παράγραφος 2 και το άρθρο 136,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Μολονότι υπάρχει ανάγκη να βελτιωθεί ο συντονισμός και η παρακολούθηση των εξελίξεων όσον αφορά την ανταγωνιστικότητα στο εσωτερικό της Ένωσης, η πρόσφατη κρίση κατέστησε εμφανές το γεγονός ότι τα κράτη μέλη που έχουν ως νόμισμα το ευρώ («τα κράτη μέλη της ζώνης του ευρώ») μπορεί να είναι ιδιαίτερα ευπαθή στην πιθανή συσσώρευση και την αιφνίδια εκδήλωση μακροοικονομικών ανισορροπιών που ενδέχεται να μεταδοθούν ως δευτερογενείς επιπτώσεις σε άλλα κράτη μέλη της ζώνης του ευρώ. Λόγω της έλλειψης ευέλικτων ονομαστικών συναλλαγματικών ισοτιμιών, χρειάζονται επίσης επαρκείς μηχανισμούς προσαρμογής για τους κλυδωνισμούς που υφίσταται μια συγκεκριμένη χώρα. Η δυναμική της ανταγωνιστικότητας έχει σημασία τόσο για τη συσσώρευση και τη διόρθωση των μακροοικονομικών ανισορροπιών (π.χ., εμπορικά ελλείμματα και ελλείμματα τρεχουσών συναλλαγών, αποθέματα των εγχώριων και εξωτερικών υποχρεώσεων) όσο και για την αποτελεσματική προσαρμογή σε ασύμμετρους κλυδωνισμούς. Η επιδείνωση της ανταγωνιστικότητας μπορεί επίσης να είναι υπεύθυνη για την μείωση της δυνητικής ανάπτυξης, γεγονός που καθιστά λιγότερο εύκολη την αποπληρωμή υψηλού χρέους. Ο συντονισμός των πολιτικών που έχουν σχέση με την δυναμική της ανταγωνιστικότητας θα συμβάλει στο να εξασφαλιστεί ότι οι εξελίξεις στον τομέα της ανταγωνιστικότητας είναι συμβατές με το στόχο της ομαλής λειτουργίας της Οικονομικής και Νομισματικής Ένωσης (ΟΝΕ). Παρόλο που η παρούσα σύσταση απευθύνεται στα κράτη μέλη της ζώνης του ευρώ, τα υπόλοιπα κράτη μέλη ενθαρρύνονται επίσης να δημιουργήσουν παρόμοιους φορείς.

               (2)Το Ευρωπαϊκό Εξάμηνο, ιδίως η διαδικασία μακροοικονομικών ανισορροπιών όπως θεσπίζεται στον κανονισμό (ΕΕ) αριθ. 1176/2011 και τον κανονισμό (ΕΕ) αριθ. 1174/2011, παρέχει ένα πλαίσιο για τον συντονισμό και την εποπτεία των οικονομικών πολιτικών. Λαμβάνοντας υπόψη την ανάγκη να ενισχυθεί η πρόοδος όσον αφορά τις διαρθρωτικές μεταρρυθμίσεις στον τομέα της ανταγωνιστικότητας, αυτοί οι υφιστάμενοι μηχανισμοί πρέπει να υποστηρίζονται από την ισχυρότερη εθνική οικειοποίηση των μεταρρυθμιστικών προγραμμάτων. Προς το σκοπό αυτό, φαίνεται δικαιολογημένη η συγκέντρωση ανεξάρτητης πολιτικής εμπειρογνωμοσύνης σε εθνικό επίπεδο και η ενίσχυση του διαλόγου σε επίπεδο πολιτικής ανάμεσα στην Ένωση και τα κράτη μέλη της ζώνης του ευρώ.

               (3)Η σύσταση εθνικών συμβουλίων ανταγωνιστικότητας που θα είναι επιφορτισμένα με την παρακολούθηση των επιδόσεων και των πολιτικών στον τομέα της ανταγωνιστικότητας αναμένεται ότι θα συμβάλει στην ενίσχυση της οικειοποίησης των αναγκαίων πολιτικών και μεταρρυθμίσεων σε εθνικό επίπεδο και στη βελτίωση της βάσης γνώσεων σχετικά με τον συντονισμό των οικονομικών πολιτικών της Ένωσης στον τομέα της ανταγωνιστικότητας. Τα εν λόγω συμβούλια θα πρέπει να αξιολογούν τις εξελίξεις και τις πολιτικές στον τομέα της ανταγωνιστικότητας, αλλά επίσης να παρέχουν συμβουλές πολιτικής για την εφαρμογή των μεταρρυθμίσεων, λαμβάνοντας υπόψη τις εθνικές ιδιαιτερότητες και πάγιες πρακτικές.

               (4)Το πεδίο παρέμβασης των συμβουλίων ανταγωνιστικότητας πρέπει να καλύπτει μια συνολική έννοια της ανταγωνιστικότητας. Στην αρμοδιότητα των εν λόγω συμβουλίων θα πρέπει να υπάγονται η δυναμική των μισθών καθώς και μη μισθολογικοί παράγοντες και παράγοντες που ρυθμίζουν την παραγωγικότητα αλλά και ζητήματα δυναμικής που συνδέονται με τις επενδύσεις, την καινοτομία και την ελκυστικότητα της οικονομίας για τις επιχειρήσεις.

               (5)Στα συμβούλια ανταγωνιστικότητας θα πρέπει να δοθεί η ικανότητα να εξασφαλίζουν οικονομική ανάλυση υψηλής ποιότητας ως βάση για τον συμβουλευτικό τους ρόλο.

               (6)Τα συμβούλια ανταγωνιστικότητας θα πρέπει να είναι ανεξάρτητα από τα υπουργεία ή τις δημόσιες αρχές που ασχολούνται με ζητήματα σχετικά με την ανταγωνιστικότητα. Τα συμβούλια ανταγωνιστικότητας θα πρέπει επίσης να είναι αμερόληπτα, υπό την έννοια ότι δεν θα πρέπει να μεταδίδουν μόνο ή κυρίως απόψεις συγκεκριμένων ομάδων ενδιαφερομένων. Οι εν λόγω απαιτήσεις ανεξαρτησίας και αμεροληψίας αποσκοπούν στη διασφάλιση ότι ο συμβουλευτικός ρόλος των συμβουλίων ανταγωνιστικότητας θα αντικατοπτρίζει επαρκώς την κρίση των εμπειρογνωμόνων που έχει διατυπωθεί με γνώμονα το γενικό συμφέρον.

               (7)Τα χαρακτηριστικά των συμβουλίων ανταγωνιστικότητας θα πρέπει να είναι σύμφωνα με το άρθρο 152 της Συνθήκης και θα πρέπει να λαμβάνουν υπόψη τις εθνικές πρακτικές και θεσμούς όσον αφορά τη διαμόρφωση των μισθών. Σύμφωνα με το άρθρο 28 του Χάρτη των Θεμελιωδών Δικαιωμάτων της Ευρωπαϊκής Ένωσης, η λειτουργία τους δεν θα πρέπει να θίγει το δικαίωμα των εργαζομένων και των εργοδοτών, ή των αντίστοιχων οργανώσεών τους, να διαπραγματεύονται και να συνάπτουν συλλογικές συμβάσεις στα ενδεδειγμένα επίπεδα καθώς και να αναλαμβάνουν συλλογική δράση σύμφωνα με το δίκαιο της Ένωσης και τις εθνικές νομοθεσίες και πρακτικές.

               (8)Η Επιτροπή θα πρέπει να συντονίζει τις δραστηριότητες των συμβουλίων ανταγωνιστικότητας με στόχο την προώθηση της επίτευξης στόχων που καλύπτουν το σύνολο της ζώνης του ευρώ λαμβάνοντας υπόψη στοιχεία που τροφοδοτούνται από το σύστημα των συμβουλίων ανταγωνιστικότητας στον συντονισμό των οικονομικών πολιτικών της Ένωσης.

               (9)Τα συμβούλια ανταγωνιστικότητας θα πρέπει να καταρτίζουν και να δημοσιεύουν τις αναλύσεις και τις συμβουλές τους σε μια ετήσια έκθεση. Προκειμένου να διασφαλιστεί ότι οι στόχοι της ζώνης του ευρώ και της Ένωσης λαμβάνονται υπόψη κατά τις εργασίες των συμβουλίων ανταγωνιστικότητας, θα πρέπει να διεξάγονται διαβουλεύσεις μεταξύ της Επιτροπής και των συμβουλίων για θέματα που αφορούν την παραγωγή των εν λόγω εκθέσεων καθώς και κατά τη διάρκεια διερευνητικών αποστολών στα κράτη μέλη. Οι εκθέσεις θα τροφοδοτούν με στοιχεία την ανάλυση της Επιτροπής που εκπονείται στο πλαίσιο του Ευρωπαϊκού Εξαμήνου και της Διαδικασίας Μακροοικονομικών Ανισορροπιών.

               (10)Προκειμένου να διευκολυνθεί ο συντονισμός σε υπερεθνικό επίπεδο, θα πρέπει να υπάρχει ένα αναγνωρίσιμο συμβούλιο ανταγωνιστικότητας σε κάθε κράτος μέλος. Ωστόσο, για την ορθή εκτέλεση των δραστηριοτήτων τους, τα συμβούλια ανταγωνιστικότητας θα μπορούν με τη σειρά τους να βασίζονται σε διάφορους υφιστάμενους χωριστούς φορείς, υπό την προϋπόθεση ότι αυτοί πληρούν τις κοινές αρχές που εκτίθενται ανωτέρω.

               (11)Παρακολούθηση και εφαρμογή των ειδικών ανά χώρα συστάσεων (ΣΑΧ) θα πρέπει να παραμείνουν στο επίπεδο της Ένωσης, στο πλαίσιο του Ευρωπαϊκού Εξαμήνου και της εφαρμογής της Διαδικασίας Μακροοικονομικών Ανισορροπιών, όπως ορίζεται στον κανονισμό (ΕΕ) αριθ. 1176/2011.

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

               I. Στόχοι και πεδίο εφαρμογής

               1.Στόχος της παρούσας σύστασης είναι η σύσταση εθνικών συμβουλίων ανταγωνιστικότητας για την παρακολούθηση των επιδόσεων και των πολιτικών στον τομέα της ανταγωνιστικότητας, συμβάλλοντας με τον τρόπο αυτό στην προώθηση της βιώσιμης οικονομικής σύγκλισης και στην αύξηση της οικειοποίησης των αναγκαίων μεταρρυθμίσεων σε εθνικό επίπεδο.

               2.Η παρούσα σύσταση απευθύνεται στα κράτη μέλη της ζώνης του ευρώ. Τα υπόλοιπα κράτη μέλη ενθαρρύνονται επίσης να συστήσουν παρόμοιους φορείς.

               II. Ίδρυση των συμβουλίων ανταγωνιστικότητας

               3.Κάθε κράτος μέλος πρέπει να έχει θεσπίσει ένα συμβούλιο ανταγωνιστικότητας επιφορτισμένο με τα εξής:

               α)
                     Παρακολούθηση των εξελίξεων όσον αφορά την ανταγωνιστικότητα στο οικείο κράτος μέλος, λαμβάνοντας υπόψη τους παράγοντες που μπορεί να επηρεάζουν τις τιμές και την ποιότητα του περιεχομένου των προϊόντων και υπηρεσιών σε σχέση με τους παγκόσμιους ανταγωνιστές βραχυπρόθεσμα (συμπεριλαμβανομένου του κόστους εργασίας) καθώς και μακροπρόθεσμους σημαντικούς παράγοντες όπως η παραγωγικότητα και η ικανότητα καινοτομίας, που είναι σημαντικοί όχι μόνο για τις σχετικές επιδόσεις της οικονομίας, αλλά και για το αναπτυξιακό δυναμικό του και την ικανότητα προσέλκυσης επενδύσεων, επιχειρήσεων και ανθρώπινου κεφαλαίου·

               β)
                     Υποστήριξη των διαδικασιών που διαμορφώνουν τους μισθούς σε εθνικό επίπεδο με την παροχή σχετικών πληροφοριών·

               γ)
                     Παρακολούθηση των πολιτικών που συνδέονται με την ανταγωνιστικότητα στο οικείο κράτος μέλος, συμπεριλαμβανομένης της συμβολής στην εκ των υστέρων αξιολόγηση των πολιτικών· και

               δ)
                     Αξιολόγηση των πολιτικών προκλήσεων και διατύπωση συμβουλών πολιτικής στον τομέα της ανταγωνιστικότητας. Οι συμβουλές των συμβουλίων ανταγωνιστικότητας θα πρέπει να λαμβάνουν υπόψη και την ευρύτερη διάσταση της Ένωσης και της ζώνης του ευρώ. Τα συμβούλια θα πρέπει, μεταξύ άλλων, να παρέχουν συμβουλές σχετικά με την εφαρμογή των ειδικών ανά χώρα συστάσεων που απευθύνονται στο ενδιαφερόμενο κράτος μέλος από το Συμβούλιο στο πλαίσιο του Ευρωπαϊκού Εξαμήνου·

               4.Κάθε κράτος μέλος θα πρέπει να προσδιορίζει ένα συμβούλιο ανταγωνιστικότητας, το οποίο με τη σειρά του θα μπορεί να βασίζεται σε διάφορους υφιστάμενους φορείς.

               5.Τα συμβούλια ανταγωνιστικότητας θα πρέπει να διεξάγουν τις δραστηριότητές τους σε συνεχή βάση. Θα πρέπει να δημοσιεύσουν την ανάλυσή τους και τις συμβουλές τους σε μια ετήσια έκθεση. Τα συμβούλια αυτά θα πρέπει να διατηρούν επαφές με την Επιτροπή και τα συμβούλια ανταγωνιστικότητας των άλλων κρατών μελών με στόχο τον συντονισμό των απόψεων.

               III. Χαρακτηριστικά των συμβουλίων ανταγωνιστικότητας

               6.Τα συμβούλια ανταγωνιστικότητας θα πρέπει να είναι διαρθρωτικώς ανεξάρτητα ή να διαθέτουν λειτουργική αυτονομία έναντι κάθε δημόσιας αρχής του κράτους μέλους που ασχολείται με θέματα σχετικά με την ανταγωνιστικότητα (ιδίως υπουργεία, δημόσιες υπηρεσίες, δημόσια ιδρύματα, δημόσιους οργανισμούς). Θα πρέπει να στηρίζονται σε εθνικές νομοθετικές διατάξεις που διασφαλίζουν υψηλό βαθμό λειτουργικής αυτονομίας και λογοδοσίας, μεταξύ άλλων:

               α)να διαθέτουν θεσμικό καθεστώς βασισμένο σε εθνικούς νόμους, κανονιστικές ρυθμίσεις ή διοικητικές διατάξεις δεσμευτικού χαρακτήρα·

               β)να μην λαμβάνουν οδηγίες από δημόσιες αρχές που ασχολούνται με θέματα σχετικά με την ανταγωνιστικότητα ή από οποιονδήποτε άλλο δημόσιο ή ιδιωτικό φορέα·

               γ)να έχουν την ικανότητα να επικοινωνούν έγκαιρα με το κοινό·

               δ)να εφαρμόζουν διαδικασίες ορισμού των μελών τους με βάση την πείρα και την ικανότητά τους·

               ε)να διαθέτουν επαρκείς πόρους και κατάλληλη πρόσβαση σε πληροφορίες ώστε να είναι σε θέση να εκπληρώνουν τα καθήκοντά τους.

               7.Τα συμβούλια ανταγωνιστικότητας θα πρέπει να διαβουλεύονται με τους σχετικούς ενδιαφερόμενους φορείς (π.χ. εθνικούς φορείς ή ομάδες φορέων, συμπεριλαμβανομένων των κοινωνικών εταίρων, που συμμετέχουν στον οικονομικό και κοινωνικό διάλογο των κρατών μελών σε τακτική βάση), αλλά δεν θα πρέπει να μεταδίδουν μόνο ή κυρίως τις γνώμες και τα συμφέροντα μιας συγκεκριμένης ομάδας ενδιαφερομένων.

               8.Τα συμβούλια ανταγωνιστικότητας θα πρέπει να έχουν την ικανότητα να διεξάγουν οικονομικές και στατιστικές αναλύσεις με υψηλό βαθμό ποιότητας, μεταξύ άλλων όπως αναγνωρίζεται από την ακαδημαϊκή κοινότητα.

               IV. Διασύνδεση με το Ευρωπαϊκό Εξάμηνο

               9.Η Επιτροπή θα πρέπει να διευκολύνει τον συντονισμό μεταξύ των εθνικών συμβουλίων ανταγωνιστικότητας και να ανταλλάσσει απόψεις μαζί τους, ιδίως προκειμένου να εξασφαλιστεί η συνεκτίμηση των στόχων της ζώνης του ευρώ και της ΕΕ στις εργασίες των συμβουλίων ανταγωνιστικότητας. Θα πρέπει να προβλέπονται επαφές πριν από την παραγωγή των ετήσιων εκθέσεών τους και κατά τη διάρκεια των διερευνητικών αποστολών στα κράτη μέλη.

               10.Η ανεξάρτητη εμπειρογνωμοσύνη που παρέχεται από τα συμβούλια αυτά, μεταξύ άλλων μέσω των ετήσιων εκθέσεων, θα χρησιμοποιείται για την υποστήριξη των αναλύσεων των κρατών μελών και της Επιτροπής στο Ευρωπαϊκό Εξάμηνο και στη διαδικασία μακροοικονομικών ανισορροπιών.

               V. Λογοδοσία και διαφάνεια

               11.Κατά κανόνα, οι αναλύσεις που εκπονούν τα εν λόγω συμβούλια ανταγωνιστικότητας θα πρέπει να δημοσιοποιούνται.

               VI. Τελικές διατάξεις

               12.Τα κράτη μέλη καλούνται να εφαρμόσουν τις αρχές που ορίζονται στην παρούσα σύσταση έως [ημερομηνία έκδοσης της παρούσας σύστασης + 6 μήνες].

               13.Έως [ημερομηνία έκδοσης της παρούσας σύστασης + 12 μήνες], η Επιτροπή καλείται να εκπονήσει έκθεση προόδου, με βάση τις σχετικές πληροφορίες από τα κράτη μέλη, σχετικά με την εφαρμογή και την καταλληλότητα της παρούσας σύστασης, συμπεριλαμβανομένου του κατά πόσον κρίνεται αναγκαία η έκδοση δεσμευτικών διατάξεων.

               Βρυξέλλες,

                     Για το Συμβούλιο

                     Ο Πρόεδρος